LISA

Komisjoni … 2023. aasta määruse (EL) 2023/… (millega rakendatakse nõukogu määrust (EÜ) nr 139/2004 kontrolli kehtestamise kohta ettevõtjate koondumiste üle) artikli 3 lõike 2, artikli 13 lõike 3 ning artiklite 20 ja 22 kohane teatis

KAVAND

Komisjoni [kuupäev] 2023. aasta määruse (EL) [nr [X]/2023] (millega rakendatakse nõukogu määrust (EÜ) nr 139/2004 kontrolli kehtestamise kohta ettevõtjate koondumiste üle) (1) (edaspidi „rakendusmäärus“) artikli 3 lõikes 2, artikli 13 lõikes 3 ning artiklites 20 ja 22 nõutakse, et teatised, põhjendatud ettepanekud, märkused komisjoni vastuväidete kohta, asjaomaste ettevõtjate pakutud kohustused ja vorm RM esitataks komisjonile vormis, mille komisjon on kindlaks määranud Euroopa Liidu Teatajas.

Komisjon täpsustab vastavalt rakendusmääruse artikli 3 lõikele 2, artikli 13 lõikele 3 ning artiklitele 20 ja 22 vormi, milles tuleb esitada teatised, põhjendatud ettepanekud, märkused komisjoni vastuväidete kohta, asjaomaste ettevõtjate pakutud kohustused ja vorm RM (edaspidi „dokumendid“).

1.1. Dokumentide komisjonile edastamise meetod

1. Kui edastatavate dokumentide maht on väiksem kui 10 gigabaiti, tuleks need saata elektrooniliselt, kasutades dokumentide turvaliseks edastamiseks mõeldud komisjoni veebipõhist teabevahetusplatvormi EU Send ( 2 ) . EU Sendi kasutamiseks tuleb eelnevalt registreeruda ja selle kaudu edastamisel kehtivad erinevad mahupiirangud, mis võivad muutuda. Kui edastatavate dokumentide maht on väiksem kui 10 gigabaiti, kuid ületab EU Sendi piiranguid, tuleks need edastada kahes või kolmes osas.

2. EU Sendi kaudu edastatavatele dokumentidele peab olema lisatud EU Sendi edastusvorm. Edastusvorm tuleb täita nõuetekohaselt ja hoolikalt.

3. Edastatavad dokumendid, mille maht on suurem kui 10 gigabaiti, võib edastada komisjoni konkurentsi peadirektoraadile käsipostiga või tähtsaadetisena, kasutades Microsoft Windowsiga ühilduvaid USB 2.0 või 3.0 ühendusega väliseid kõvakettaid, mis sisaldavad tihendamata andmeid.

4. Tähtsaadetisena või käsipostiga saadetud dokumendid tuleks adresseerida komisjoni konkurentsi peadirektoraadile konkurentsi peadirektoraadi veebisaidil esitatud aadressil ( 3 ) . Dokumentide adresseerimine teistele komisjoni talitustele võib põhjustada viivitusi.

1.2. Dokumentide elektrooniline allkirjastamine

5. Käesolevas jaos esitatakse tehnilised kirjeldused elektrooniliselt esitatavate dokumentide, sealhulgas EU Sendi kaudu saadetavate ja komisjonile välistel mäluseadmetel edastatavate dokumentide allkirjastamise kohta.

6. Et elektrooniliselt esitatud dokumente saaks pidada kehtivaks, tuleb need allkirjastada, kasutades vähemalt ühte kvalifitseeritud e-allkirja, mis vastab määruses (EL) nr 910/2014 (edaspidi „eIDASe määrus“) ( 4 ) sätestatud nõuetele. Kuna kõigis ELi liikmesriikides tunnustatakse selgesõnaliselt üksnes kvalifitseeritud e-allkirja samaväärset õiguslikku toimet käsitsi kirjutatud allkirjaga, ei aktsepteerita muud liiki elektroonilisi allkirju, nagu skannitud allkirjad või eIDASe määruses määratletud täiustatud e-allkirjad, mis ei vasta kvalifitseeritud e-allkirja nõuetele.

7. Kvalifitseeritud e-allkirja vorming peab vastama ühele komisjoni rakendusotsuses (EL) 2015/1506 ( 5 ) osutatud vormingutest või nende uusimatele kirjeldustele, mille on avaldanud Euroopa Telekommunikatsioonistandardite Instituut.

8. Kasutada võib kvalifitseeritud usaldusteenuseid, mida osutavad eIDASe määruses määratletud kvalifitseeritud usaldusteenuse osutajad. Kvalifitseeritud usaldusteenuse osutajad on äriettevõtjad ja Euroopa Liidu usaldusteenuste süsteemi kvalifitseeritud liikmed. Kvalifitseeritud usaldusteenuse osutajad on loetletud usaldusnimekirjade koondnimekirjas ( 6 )

9. Digivahendid või riistvara, mis võimaldavad kvalifitseeritud e-allkirja kasutamist, näiteks kvalifitseeritud elektrooniliste sertifikaatide ja kvalifitseeritud e-allkirjadega seotud vahendid, peavad olema ostetud saatja poolt ja jääma tema vastutusalasse.

10. Komisjon valideerib kvalifitseeritud e-allkirjaga dokumendid. Suurendamaks kindlust, et konkurentsi peadirektoraat valideerib kvalifitseeritud e-allkirja edukalt, on võimalik selle kehtivuse kontrollimiseks kaasata kvalifitseeritud usaldusteenuse osutaja, kes osutab tasu eest kvalifitseeritud valideerimisteenust ( 7 ) . Tõendamiseks võib kasutada ka komisjoni digiallkirja teenuste veebirakendust ( 8 ) . Kahtluste vältimiseks ei tohi seda platvormi kasutada juhtumiga seotud dokumentide ega konfidentsiaalse või juhtumipõhise teabe esitamiseks.

11. Allkirjastatud dokumendid ei tohi olla krüptitud ega sisaldada muid sertifikaate peale kvalifitseeritud e-allkirjaga seotud sertifikaatide.

12. Kvalifitseeritud e-allkirja metaandmed peavad olema kooskõlas allkirja andja kontaktandmetega. Kui te kasutate dokumendi allkirjastamiseks üht või mitut kvalifitseeritud e-allkirja, esitage teavitamise eesmärgil allkirja andja kontaktandmed ja lisage dokumendi lõppu märge „[allkirjastatud elektrooniliselt]“. E-allkirja visuaalne kujutamine ei ole kohustuslik ega anna täiendavat õigusjõudu.

13. Muudatuste tegemisega allkirjastatud dokumendis rikutakse olemasolevate e-allkirjade terviklust. Seetõttu ei tohiks dokumenti pärast ühe või mitme kvalifitseeritud e-allkirja lisamist muuta.

14. Kvalifitseeritud e-allkirjaga elektrooniliselt allkirjastatud dokumente ei tohi lukustada ega salasõnaga kaitsta. See võimaldab komisjonil spetsiaalse tarkvaraga dokumendile ligi pääseda ja kvalifitseeritud e-allkirja kehtivust kontrollida.

1.3. Elektrooniliselt esitatavate dokumentide tehniline kirjeldus

15. Käesolevas jaos esitatakse tehnilised kirjeldused elektrooniliselt esitatavate dokumentide, sealhulgas EU Sendi kaudu saadetavate ja välistel mäluseadmetel edastatavate dokumentide kohta.

16. Kõiki elektrooniliselt esitatavaid dokumente tuleb enne esitamist kontrollida, et need ei sisaldaks viirusi. Komisjon kustutab kõik viirusi sisaldavad failid ja jätab kõrvale kõik sellised välised andmekandjad. Kustutatud või kõrvale jäetud failid võivad muuta esitatud teabe kehtetuks või mittetäielikuks.

17. EU Signi abil esitatud dokumendid ei tohi olla krüptitud. Välistel mäluseadmetel edastatavate dokumentide puhul soovitatakse tungivalt krüptimist. Krüptimine peaks toimuma ainult konteineri tasandil, nii et ükski mäluseadmel konteinerisse lisatud dokument ei oleks salasõnaga kaitstud. Dekrüptimise salasõnad tuleks saata eraldi ümbrikus.

18. Kõik dokumendid tuleb esitada porditavas dokumendivormingus (PDF) või tabelina (XLSX) (vastavalt punktile 21 allpool). PDF-vormingus dokumentides peab olema võimalik teha otsingut, seega peavad need olema loodud kas digitaalselt või optilise märgituvastuse (OCR) abil. XLSX-vormingus dokumendid tuleb esitada koos kõigi redigeerimata alusandmetega ning kõigi aluseks olevate valemite ja algoritmidega.

19. Dokumendifailid peaksid olema nimetatud viisil, mis võimaldab hõlpsasti tuvastada vormi CO, lühivormi CO, vormi RS või vormi RM asjakohase jao. Iga dokumendifaili nimi peaks sisaldama ka selle menetluse numbrit, mille kohta teavet esitatakse. Dokumendifailide nimed ei tohi sisaldada erimärke ega muid kui ladina tähti ning kogu failitee võib sisaldada kuni 250 tähemärki.

20. PDF-vormingus dokumentide kõigile lehekülgedele tuleb märkida ettevõtte identifitseerimisnumber ja järjestikused dokumendi kontrollnumbrid (nt ABC-00000001).

1.4. Vormi CO punkti 5.4 osana esitatud sisedokumentide täiendav tehniline kirjeldus

21. Dokumendid tuleb esitada omavormingus (st neid ei teisendata vormi CO osana komisjonile esitamiseks PDF-vormingusse).

22. E-kirjad ja muud failid tuleb esitada ühe failina (need ei tohiks olla laienditega .pst, .zip või .nsf). Laiendiga .nsf failid tuleks teisendada mis tahes ühe failina esitatavate e-kirjade vormingusse (nt .msg või .eml).

23. Dokumendid tuleb edastada tervikuna ja redigeerimata. Kõik aluseks olevad metaandmed tuleb säilitada muutumatuna. Kasutada ei tohi dedubleerimise ega meililõime kohandamise tarkvara.

1.5. Alternatiivsed meetodid dokumentide allkirjastamiseks ja konkurentsi peadirektoraadile esitamiseks

24. Kui rakendus EU Send ei ole hoolduse tõttu või komisjonist sõltumatutel tehnilistel põhjustel kättesaadav, võtke viivitamata ühendust EU Sendi IT-toega aadressil COMP-EU-SEND@ec.europa.eu. Ärge kasutage seda e-posti aadressi dokumentide esitamiseks ega konfidentsiaalse või juhtumipõhise teabe arutamiseks.

25. Kui EU Sendi kasutamine on tehniliselt võimatu ja komisjon nõustub erandkorras, et kasutada võib muid edastusvahendeid, võib dokumente, mille maht on väiksem kui 10 gigabaiti, edastada konkurentsi peadirektoraadile käsipostiga või tähtsaadetisena, kasutades Microsoft Windowsiga ühilduvaid väliseid mäluseadmeid, nagu USB-mälupulk, CD või DVD või USB 2.0 või 3.0 ühendusega väline kõvaketas, mis sisaldab tihendamata andmeid. Need dokumendid peavad olema elektrooniliselt allkirjastatud kvalifitseeritud e-allkirjaga.

26. Kui komisjon nõustub, et dokumentide allkirjastamine kvalifitseeritud e-allkirjaga ei ole teostatav, võib kogu teavet sisaldava käsitsi allkirjastatud paberkoopia edastada komisjoni konkurentsi peadirektoraadile käsipostiga või tähtsaadetisena. Sellisel juhul peab esitatud teabele olema teavitamise eesmärgil lisatud kogu teavet sisaldavad kaks digitaalset koopiat välistel mäluseadmetel (nt Microsoft Windowsiga ühilduv USB-mälupulk, CD või DVD või USB 2.0 või 3.0 ühendusega väline kõvaketas, mis sisaldab tihendamata andmeid). Teabele peab olema lisatud ka käsitsi allkirjastatud deklaratsioon, milles kinnitatakse, et allkirjastatud paberkoopia ja digitaalsed koopiad on identsed.

Käesoleva teatise kohaldamise alguskuupäev. Käesolevas teatises esitatud juhised muutuvad kohaldatavaks rakendusmääruse jõustumise kuupäeval.

(1) ELT L…

(2) EU Sendi (teise nimega eTrustEx) kasutamise juhised on kättesaadavad aadressil https://ec.europa.eu/competition-policy/mergers/practical-information_en.

(3) https://ec.europa.eu/competition-policy/mergers/practical-information_en.

(4) Euroopa Parlamendi ja nõukogu 23. juuli 2014. aasta määrus (EL) nr 910/2014 e-identimise ja e-tehingute jaoks vajalike usaldusteenuste kohta siseturul ja millega tunnistatakse kehtetuks direktiiv 1999/93/EÜ (ELT L 257, 28.8.2014, lk 73.).

(5) Komisjoni 8. septembri 2015. aasta rakendusotsus (EL) 2015/1506, millega kehtestatakse täiustatud e-allkirja ja täiustatud e-templi vormingu kirjeldus vastavalt Euroopa Parlamendi ja nõukogu määruse (EL) nr 910/2014 (e-identimise ja e-tehingute jaoks vajalike usaldusteenuste kohta siseturul) artikli 27 lõikele 5 ja artikli 37 lõikele 5 (ELT L 235, 9.9.2015, lk 37).

(6) Kvalifitseeritud usaldusteenuse osutajad on ELi liikmesriikide kaupa loetletud siin: https://esignature.ec.europa.eu/efda/tl-browser/#/screen/home. Ainult need kvalifitseeritud usaldusteenuse osutajad, kelle juures on märge „QCert for ESIG“, võivad anda e-allkirja kvalifitseeritud sertifikaadi, mida nõutakse kvalifitseeritud e-allkirja puhul.

(7) Kvalifitseeritud usaldusteenuse osutajad on ELi liikmesriikide kaupa loetletud siin: https://esignature.ec.europa.eu/efda/tl-browser/#/screen/home. Kvalifitseeritud usaldusteenuse osutajad, kelle juures on märge „QVal for QESig“ võivad osutada kvalifitseeritud e-allkirjade kvalifitseeritud valideerimisteenust.

(8) Komisjoni digiallkirja teenuste veebirakendus on kättesaadav aadressil https://ec.europa.eu/cefdigital/DSS/webapp-demo/validation.